b"\n_START_ARTICLE_\nAlvin Toffler\n_START_SECTION_\n\xc5\xbdivljenje\n_START_PARAGRAPH_\nToffler se je rodil 4. Oktobra leta 1928 v New Yorku. Star\xc5\xa1a Rose in Sam Toffler sta bila Poljska priseljenca, imel je tudi mlaj\xc5\xa1o sestro. Odra\xc5\xa1\xc4\x8dal je v Brooklynu, kjer je \xc5\xbee pri sedmih letih za\xc4\x8del pisati pesmi in zgodbe. Odlo\xc4\x8dil se je, da bo postal pisatelj. Navdihnili so ga misel vzpodbujajo\xc4\x8di in inspiracijski pogovori s stricem in teto. Obiskoval je Univerzo New York, kjer se je kot \xc5\xa1tudent spoznal s svojo bodo\xc4\x8do \xc5\xbeeno, Heidi. Diplomiral je iz angle\xc5\xa1\xc4\x8dine, Heidi pa iz lingvistike. _NEWLINE_Razo\xc4\x8daran je bil, ker je za las zgre\xc5\xa1il vpoklic v vojsko. Mislil je, da bi si v vojski nabral kopico dragocenih izku\xc5\xa1enj, klju\xc4\x8dnih za uspeh vsakega pisatelja. Ker je bil prepri\xc4\x8dan, da mora nabrati kak\xc5\xa1no izku\xc5\xa1njo, sta se s Heidi odlo\xc4\x8dila, da pustita nadaljnje izobra\xc5\xbeevanje in se preselita v Cleveland, takratni center ameri\xc5\xa1ke industrije. Zaposlila sta se v tovarni. S svojim pridobljenim znanjem in izku\xc5\xa1njami sta nato za\xc4\x8dela raziskovati in pisati knjige. Poro\xc4\x8dila sta se aprila leta 1950. Od otrok sta imela le h\xc4\x8der Karen, ki pa je umrla v 47. Letu. Bolehala je namre\xc4\x8d za Guillain-Barr\xc3\xa9jevim sindromom._NEWLINE_Alvin Toffler je umrl v spanju, 27. junija leta 2016, v Los Angelesu. Star je bil 87 let.\n_START_SECTION_\nKariera\n_START_PARAGRAPH_\nPo kon\xc4\x8dani diplomi sta se z \xc5\xbeeno Heidi preselila v Cleveland. Med delom na teko\xc4\x8dem traku sta nabirala izku\xc5\xa1nje in preu\xc4\x8devala masovno proizvodnjo. Svoje ambicije je primerjal z delom pisateljev Jacka Londona in Johna Steinbecka, ki sta pisala o svojih izku\xc5\xa1njah in opa\xc5\xbeanju razmer med delom. Alvin Toffler je bil najprej zaposlen kot varilec, Heidi pa kot nadzornica v livarni aluminija. Ko je pri\xc5\xa1el iz slu\xc5\xbebe, je pisal poezijo in leposlovje. Kmalu je spoznal, da mu ti dve zvrsti ne ustrezata._NEWLINE_Zaradi svojih izku\xc5\xa1enj pri prakti\xc4\x8dnem delu, je Alvin Toffler dobil slu\xc5\xbebo v \xc4\x8dasopisni hi\xc5\xa1i. Leta 1957 je bil preme\xc5\xa1\xc4\x8den v Washington, kjer je bil dopisnik z Belo hi\xc5\xa1o za \xc4\x8dasopis Pennsylvania._NEWLINE_Leta 1959 sta se z \xc5\xbeeno vrnila v New York, ker je Alvin dobil ponudbo za slu\xc5\xbebo pri novinarski hi\xc5\xa1i Fortune. Pisal je kolumne na podro\xc4\x8dju dela, kasneje pa je pisal tudi o trgovini in o poslovodstvu. Leta 1962 je pustil slu\xc5\xbebo in se odlo\xc4\x8dil, da bo postal samostojni pisec. Pisal je \xc4\x8dlanke za razli\xc4\x8dne dnevnike in revije. Med njegove najbolj\xc5\xa1e intervjuje uvr\xc5\xa1\xc4\x8damo intervju z ruskim romanopiscem Vladimirjem Nabokovim in Ayn Rand za revijo Playboy leta 1964. Ta intervju je zaznamoval za\xc4\x8detek intervjujev z \xc5\xbeenskami, v revijah, v katerih je poprej vladala le mo\xc5\xa1ka beseda. Tofflerja je najelo podjetje IBM, da bi vodil raziskavo o vplivu ra\xc4\x8dunalnikov na socialnem in organizacijskem nivoju. To raziskovanje je pripeljalo do pogodb z najve\xc4\x8djimi guruji na podro\xc4\x8dju umetne inteligence. Najeli sta ga tudi podjetji Xerox in AT&T. Njegova uspe\xc5\xa1na raziskava pri AT&T ga je privedla do raziskovanja telekomunikacijskih sistemov. _NEWLINE_V drugi polovici \xc5\xa1estdesetih let je za\xc4\x8del dolgoletno raziskavo za svojo prihajajo\xc4\x8do knjigo \xc5\xa0ok prihodnosti (Future Shock), ki je bila izdana leta 1970. Knjiga je bila izreden uspeh, in se je prodala ve\xc4\x8d kot 6 milijonih izvodov po svetu, sode\xc4\x8d po \xc4\x8dasopisu New York Times. Nekateri drugi viri pi\xc5\xa1ejo tudi o ve\xc4\x8d kot 15 milijonih prodanih izvodov. Toffler je izraz \xe2\x80\x9cfuture shock\xe2\x80\x9d opisal kot stanje, ki ga povzro\xc4\x8dijo prehitre spremembe. Knjiga je bila prevedena v ducate jezikov in je \xc5\xa1e vedno naprodaj. S svojo temo pisanja je nadaljeval pri naslednji knjigi Tretji val (The Third Wave). Tretji val opisuje kot naslednjo stopnjo razvoja po kmetijski in industrijski revoluciji, stopnjo razvoja informacijske tehnologije. V knjigi napove razmah informacijskih tehnologij, kot so elektronska po\xc5\xa1ta, internet in kabelska televizija. Ta silen napredek opisuje kot \xe2\x80\x9cpoplavo podatkov\xe2\x80\x9d. Trdil je, da je stranski u\xc4\x8dinek digitalne dobe informacijska preobremenitev, \xc5\xa1e en izraz, ki si ga je izmislil sam. Leta 1990 je skupaj z \xc5\xbeeno Heidi napisal knjigo z naslovom Powershift._NEWLINE_Toffler je leta 1996 s poslovne\xc5\xbeem Tomom Johnsonom soustanovil svetovalno podjetje Toffler Associates. Podjetje je bilo ustanovljeno, da bi uresni\xc4\x8dilo ostale Tofflerjeve ideje na podro\xc4\x8dju podjetni\xc5\xa1tva. Podjetje je raz\xc5\xa1irilo svoj doseg na svetovni trg. Medtem pa se je Alvin posvetil pou\xc4\x8devanju in predavanju na \xc5\xa1tevilnih dogodkih, kjer je spoznal tudi \xc5\xa1tevilne pomembne osebnosti, voja\xc5\xa1ke in svetovne voditelje, kot je Mihail Gorba\xc4\x8dov.\n_START_SECTION_\nTeorije in ideje\n_START_PARAGRAPH_\nV intervjuju z avstralskimi novinarji leta 1998 je Alvin Toffler predstavil nekaj svojih idej. Povedal je, da dru\xc5\xbeba potrebuje ljudi, ki znajo skrbeti za starej\xc5\xa1e, znajo biti so\xc4\x8dutni in po\xc5\xa1teni. Ti ljudje bodo delali v bolni\xc5\xa1nicah. Dru\xc5\xbeba ne potrebuje le ve\xc5\xa1\xc4\x8din, kot je spoznavnost, temve\xc4\x8d tudi \xc4\x8dustvenost in naklonjenost, dru\xc5\xbeba namre\xc4\x8d ne more temeljiti na podatkih in ra\xc4\x8dunalnikih.Njegova mnenja glede izobrazbe iz knjige \xc5\xa0ok prihodnosti so bila ve\xc4\x8dkrat citirana. Toffler meni, da nepismeni v 21.stoletju ne bodo tisti, ki ne znajo pisati in brati, ampak tisti, ki se ne morejo nau\xc4\x8diti, pozabiti in nato ponovno nau\xc4\x8diti._NEWLINE_Na za\xc4\x8detku svoje kariere, po svojih potovanjih po svetu, se je za\xc4\x8del zavedati novih in neskon\xc4\x8dnih informacij, ki jih zaznava obiskovalec razli\xc4\x8dnih kultur. V intervjuju je pojasnil, da se lahko obiskovalec neke dolo\xc4\x8dene kulture kaj hitro izgubi in postane razburjen, zaradi novega, \xe2\x80\x9c\xc4\x8dudnega\xe2\x80\x9d okolja. Toffler je ta pojav obrazlo\xc5\xbeil kot reakcija tako imenovanega kulturnega \xc5\xa1oka. Na temeljih tega problema je Toffler uvidel nov problem za prihodnost. Zaradi hitro spreminjajo\xc4\x8dega \xc5\xbeivljenja, predvsem zaradi nove tehnologije in novih informacij, bo \xc4\x8dlovek lahko do\xc5\xbeivel podoben kulturni \xc5\xa1ok znotraj lastne kulture. Alvin Toffler je to poimenoval \xc5\xa1ok prihodnosti, napisal pa je tudi knjigo s prav takim naslovom. _NEWLINE_V svoji knjigi je Toffler opisal tri razli\xc4\x8dne dru\xc5\xbebe s pomo\xc4\x8djo koncepta o valovih, vsak val namre\xc4\x8d odrine stran staro dru\xc5\xbebo in kulturo. Prvi val je opisal dru\xc5\xbebo po agrarni revoluciji, ki je nadomestila prvo, nabiralni\xc5\xa1ko in lovsko. Drugi val je opisal dru\xc5\xbebo med industrijsko revolucijo. To obdobje je prineslo nuklearno dru\xc5\xbeino, pove\xc4\x8devanje industrijskega prebivalstva v mestih in pove\xc4\x8devanje \xc5\xa1tevila podjetij. Za\xc4\x8del se je tudi izobra\xc5\xbeevalni sistem, ki pa je bil podoben tovarni. Najnovej\xc5\xa1i val, tretji val je pri\xc5\xa1el s prihodom postindustrijske dru\xc5\xbebe. V tej dru\xc5\xbebi lahko informacije nadome\xc5\xa1\xc4\x8dajo materialne dobrine. Ta val je prinesel tudi raznolikost subkultur in fluidnost organizacij. Kljub navideznemu napredku takega sistema, pa je Alvin Toffler vztrajal, da je lahko kon\xc4\x8den uspeh takega sistema negotov. Toffler je predvidel, da bo tretji val omogo\xc4\x8dal cenej\xc5\xa1o in bolj osebno proizvodnjo, ki naj bi zadovoljila potrebe manj\xc5\xa1e populacije. V takem sistemu so podjetja zaposlena z zunanjim izvajanjem dejavnosti. Tehnologija pa prisili potro\xc5\xa1nika, da postane delavec. Tako osebo, pri kateri se s te\xc5\xbeka lo\xc4\x8di mejo med potro\xc5\xa1nikom in delavcem je Toffler imenoval \xe2\x80\x9cprosumer\xe2\x80\x9d. Tofflerjev opis tretjega vala se je skladal z opisi tega obdobja ostalih futuristov. _NEWLINE_Tofflerjeve optimisti\xc4\x8dne teorije so predvidevale, da se bo bogastvo pod pogojem globalizacije ustvarjalo na vseh koncih sveta in da bi vesolje lahko imelo potencial za gospodarski razvoj._NEWLINE_Alvin Toffler je trdil, da je napovedal kar nekaj geopoliti\xc4\x8dnih dogodkov, kot so na primer propad Sovjetske zveze, padec Berlinskega zidu in gospodarski napredek Azije.\n_START_SECTION_\nVpliv\n_START_PARAGRAPH_\nAlvin Toffler se je pogosto sestajal z razli\xc4\x8dnimi dostojanstveniki v Aziji, kot so na primer biv\xc5\xa1i kitajski premier in reformist Zhao Ziyang, prvi singapurski premier Lee Kuan Yew in biv\xc5\xa1i predsednik Ju\xc5\xbene Koreje Kim Dae-jung. Vsi trije so bili navdu\xc5\xa1eni nad njegovimi idejami in stali\xc5\xa1\xc4\x8di glede uveljavljanja azijskega trga na globalni ravni v osemdesetih in devedesetih letih. Kljub kitajski cenzuri \xc5\xa1tevilnih njegovih knjig in razprav, ga je Kitajska uvrstila poleg Franklin Roosevelta in Billa Gatesa na seznam petdesetih tujcev, ki so imeli najve\xc4\x8dji vpliv na Kitajsko. Knjiga Tretji val je bila druga najbolj prodajna knjiga na Kitajskem, dokumentarni video, ki je bil posnet po tej knjigi, pa je bil predvajan po vseh kitajskih \xc5\xa1olah._NEWLINE_Biv\xc5\xa1i predsednik predstavni\xc5\xa1kega doma Zdru\xc5\xbeenih dr\xc5\xbeav Amerike Newt Gingrich je javno povzdigoval Tofflerjeve ideje in povzval \xc4\x8dlane Kongresa naj si preberejo Tofflerjevo knjigo Ustvarjanje nove civilizacije (Creating a New Civilization). Ustanovitelj ameri\xc5\xa1kega podjetja AOL, Steve Case, je ozna\xc4\x8dil Tretji val, v kateri Toffler napove tehnolo\xc5\xa1ko dru\xc5\xbebo, s katero sta Steve Case in Steve Jobs \xc5\xa1ele za\xc4\x8dela, kot formativen vpliv na njegovo razmi\xc5\xa1ljanje. Case trdi, da je Toffler pionir pomo\xc4\x8di ljudem, podjetjem in dr\xc5\xbeavam v prihodnost.  Leta 1980 je Ted Turner ustanovil CNN, za katero je \xc4\x8drpal navdih iz Tofflerjeve napovedi o prenehanju prevlade treh glavnih televizijskih omre\xc5\xbeij. Mehi\xc5\xa1ki miljarder Carlos Slim je bil navdihnjen s strani Tofflerjevih del in je kaj kmalu je tudi postal pisateljev prijatelj. Vse od \xc5\xa1estdesetih let prej\xc5\xa1njega stoletja so ljudje posku\xc5\xa1ali osmisliti vpliv moderne tehnologije in dru\xc5\xbebene spremembe, kar je dvignilo pomen Tofflerjevih del za celotno javnost in ne samo za znanstvenike, gospodarstvenike in politike.  Njegova dela in ideje so bila pogosto kritizirana, obi\xc4\x8dajno z enakimi argumenti uporabljenimi proti futurologiji. _NEWLINE_Pionir tehno glasbe, Juan Atkins, je navedel knjigo Tretji val, kot navdih za uporabo besede tehno za poimenovanje glasbenega stila._NEWLINE_Glasbenika Curtis Mayfieln in Herbie Hancock sta oba napisala pesmi z naslovom Future shock. Avtor znanstvene fantastike, John Brunner, pa je napisal knjigo The Shockwave Rider, ki temelji na ideji \xc5\xa1oka prihodnosti._NEWLINE_Leta 2002 je bil Alvin Toffler prepoznan za enega izmed najbolj vplivnih glasov vodilnih podjetij skupaj z Bill Gatesom in Peterom Druckerjem. Financial Times je Tofflerja ozna\xc4\x8dil za najbolj znanega futurista. Leta 2006 ga je People's Daily uvrstil na seznam 50 tujcev, ki so pomagali oblikovati moderno Kitajsko. Newt Gingrich je v sedemdesetih letih postal tesen Tofflerjev prijatelj in omenil, da je knjiga The Third Wave vplivala na njegovo razmi\xc5\xa1ljanje ter jo ozna\xc4\x8dil kot eno najpomembnej\xc5\xa1ih del dana\xc5\xa1njega \xc4\x8dasa.\n_START_SECTION_\nNagrade\n_START_PARAGRAPH_\nAlvin Toffler je prejel \xc5\xa1tevilne presti\xc5\xbene nagrade, kot so knji\xc5\xbena nagrada McKinseyeve funduacije za prispevek k poslovni literaturi, Officier de L'Ordre des Arts et Lettres, leta 2005 je prejel nagrado za \xc5\xbeivljenjske dose\xc5\xbeke Ameri\xc5\xa1ke zveze novinarjev in avtorjev. Bil je imenovan za \xc4\x8dlana Ameri\xc5\xa1kega zdru\xc5\xbeenja za napredek v znanosti in Mednarodnega in\xc5\xa1tituta za strate\xc5\xa1ke \xc5\xa1tudije. Leta 2006 sta Alvin in njegova \xc5\xbeena Heidi Toffler prejela neodvisno nagrado Brownove univerze.\n_START_SECTION_\nViri in literatura\n_START_PARAGRAPH_\n\xe2\x80\x9cFuture Shock\xe2\x80\x9d author Alvin Toffler has died at age 87. [internet]. 2016. [citirano 30. 11. 2017]. Dostopno na naslovu: http://www.denverpost.com/2016/06/29/author-alvin-toffler-dies/._NEWLINE_Alvin Toffler - biography. [internet]. 2017. [citirano 30. 11. 2017]. Dostopno na naslovu: https://web.archive.org/web/20140107225236/http://www.egs.edu/library/alvin-toffler/biography/._NEWLINE_Alvin Toffler, Author of \xe2\x80\x98Future Shock,\xe2\x80\x99 Dies at 87. [internet]. 2016. [citirano 30. 11. 2017]. Dostopno na naslovu: https://www.nytimes.com/2016/06/30/books/alvin-toffler-author-of-future-shock-dies-at-87.html._NEWLINE_Alvin Toffler, author of 1970 bestseller 'Future Shock,' dies at 87. [internet]. 2016. [citirano 30. 11. 2017]. Dostopno na naslovu: http://www.latimes.com/local/obituaries/la-me-alvin-toffler-20160629-snap-story.html._NEWLINE_Alvin Toffler, author of best-selling \xe2\x80\x98Future Shock\xe2\x80\x99 and \xe2\x80\x98The Third Wave,\xe2\x80\x99 dies at 87. [internet]. 2016. [citirano 30. 11. 2017]. Dostopno na naslovu: https://www.washingtonpost.com/business/alvin-toffler-author-of-best-selling-future-shock-and-the-third-wave-dies-at-87/2016/06/29/0d63748c-3e09-11e6-80bc-d06711fd2125_story.html?utm_term=.8c42ebaeb9d4._NEWLINE_Alvin Toffler, author of 'Future Shock,' dead at 87. [internet]. 2016. [citirano 30. 11. 2017]. Dostopno na naslovu: https://www.usnews.com/news/us/articles/2016-06-29/alvin-toffler-author-of-future-shock-dead-at-87._NEWLINE_Alvin Toffler, author of Future Shock, dies aged 87. [internet]. 2016. [citirano 30. 11. 2017]. Dostopno na naslovu: https://www.theguardian.com/books/2016/jun/30/alvin-toffler-author-of-future-shock-dies-aged-87._NEWLINE_Alvin Toffler. [internet]. 2008. [citirano 30. 11. 2017]. Dostopno na naslovu: http://www.economist.com/node/11948518._NEWLINE_Sun\xc4\x8di\xc4\x8d, M. Tehno generacija I. [internet]. [citirano 30. 1. 2018]. Dostopno na naslovu: http://www.klubk4.org/electrotalk/sezona0102/5.htm_NEWLINE_Sun\xc4\x8di\xc4\x8d, M. Tehno generacija II. [internet]. [citirano 30. 1. 2018]. Dostopno na naslovu: http://www.klubk4.org/electrotalk/sezona0102/6.htm_NEWLINE_The Toffler Legacy. [internet]. 2017. [citirano 30. 11. 2017]. Dostopno na naslovu: https://www.tofflerassociates.com/about/the-toffler-legacy/."